I foråret skrev Aalborg Håndbold en toårig kontrakt med den 20-årige bagspiller Marinus Munk, men allerede nu er den kontrakt blevet forlænget. Blot en uge efter den unge nordjyde officielt begyndte som seniorspiller i Aalborg Håndbold er hans kontrakt nemlig blevet forlænget med yderligere to år, så den nu løber helt frem til 2027. - Jeg er virkelig glad for, at klubben tror på mig. Det har været fedt at få lov til at være så meget med i den seneste sæson, hvor jeg har kunnet suge til mig fra nogle af de bedste, og jeg glæder mig hver gang til at løbe på banen i Sparekassen Danmark Arena, siger Marinus Munk. Gennembrud i Champions League I Aalborg Håndbold skal Marinus Munk konkurrere med Mikkel Hansen om spilletiden på venstreback i Aalborg Håndbold, og han har allerede nu vist prøver på sit store talent. Den unge højrehåndede bagspiller fik sit helt store gennembrud i den nordjyske topklub, da han lavede seks mål på seks forsøg i ottendedelsfinalen i Champions League mod GOG for knap et halvt år siden. - Vi ser et kæmpe potentiale i Marinus. Han er en eksplosiv og hurtig spiller trods sin størrelse, som har været i rivende udvikling de seneste sæsoner. Det vil vi gerne belønne med en 4-årig kontrakt, så han nu kan dedikere sig til håndbolden på fuld tid og fokusere på at bygge på sit spil og udvikle sin fysik, siger direktør i Aalborg Håndbold Jan Larsen. Farvel til XL-Byg Venstrebacken kommer fra Hals, og i hjembyen er han nærmest mest af alt et kendt ansigt, fordi han har arbejdet i den lokale XL-Byg samtidig med, at han også har været lærervikar, men med den nye kontrakt vier han nu alt sin tid til håndbolden. - Nu ser jeg bare frem til at kunne fokusere fuldt ud på håndbolden og til en ny spændende sæson, udtaler Marinus Munk. Indtil nu er Marinus Munk noteret for 17 kampe og 23 mål for Aalborg Håndbold samt 18 kampe og 26 mål for de danske U-landshold.

Opsummering:
Aalborg håndbold har fredag forlænget kontrakten med 20-årige Marinus Munk.